Diari Oficial de la Generalitat Valenciana


Sumari del DOGV 5367, del 16-10-2006 (2006/10255)

RESOLUCIÓ de 19 de setembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Bilateral de col·laboració entre l'Entitat Pública Empresarial RED.ES i la Comunitat Autònoma Valenciana per al desenvolupament de la sanitat en línia (e-Sanidad) en el marc del Pla Avança.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5367

Data del DOGV
:   16-10-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/10463


Data del document
:   19-09-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * administració central
    * cooperació administrativa
    * política d'informació

RESOLUCIÓ de 19 de setembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Bilateral de col·laboració entre l'Entitat Pública Empresarial RED.ES i la Comunitat Autònoma Valenciana per al desenvolupament de la sanitat en línia (e-Sanidad) en el marc del Pla Avança. [2006/10749]  
Subscrit, després de la tramitació prèvia reglamentària, entre l'Entitat Pública Empresarial RED.ES i la Comunitat Autònoma Valenciana, el 27 de juliol de 2006, un Conveni Bilateral de col·laboració per al desenvolupament de la sanitat en línia (e-Sanidad) en el marc del Pla Avança, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0824/2006, i que figura com a annex d'esta resolució.  
València, 19 de setembre de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni bilateral de col·laboració entre l'entitat pública empresarial Red.es i la Comunitat Valenciana per al desenvolupament de la sanitat en línia (e-Sanitat) en el marc del Pla Avança  
Madrid, 27 de juliol de 2006  
En presència d'Elena Salgado Méndez, ministra de Sanitat i Consum, segons el nomenament efectuat pel Reial Decret 558/2004, de 17 d'abril.  
Reunits  
D'una banda, Manuel Cervera Taulet, director gerent de l'Agència Valenciana de Salut, facultat per a la signatura d'este conveni per l'acord de 21 de desembre del 2005, del Consell d'Administració de l'Agència Valenciana de Salut, pel qual es delega per a algunes competències el director gerent, publicat en el Diari Oficial de la Generalitat de data 1 de març de 2006, especialment facultat per a la signatura d'este conveni per l'Acord del Consell de data 9 de juny de 2006, segons el que establix l'article 2.2 del Decret 20/1993, de 8 de febrer, que regula el Registre de Convenis i estableix el règim jurídic i pressupostari dels convenis que subscriga la Generalitat Valenciana.  
De l'altra banda, Francisco Ros Perán, secretari d'estat de Telecomunicacions i per a la Societat de la Informació, com a president de l'entitat pública empresarial, pel Reial Decret 988/2004, de 30 d'abril, i el Reial Decret 164/2002, de 8 de febrer.  
En este text, la Comunitat Valenciana i Red.es poden ser denominades, individualment, .la part. i, de forma conjunta, .les parts..  
Ambdues parts es reconeixen la capacitat jurídica necessària per a subscriure este conveni i, per això,  
Exposen  
Primer  
El 4 d'octubre de 2005, el Ministeri de Sanitat i Consum i el Ministeri d'Indústria, Turisme i Comerç van subscriure el Conveni Marc de Col·laboració per al desenvolupament de la sanitat en línia en el Sistema Nacional de Salut (en avant, «el Conveni Marc de Col·laboració»).  
Segon  
L'estipulació tercera del Conveni Marc de Col·laboració establix que .les comunitats autònomes que ho desitgen, i també l'Institut Nacional de Gestió Sanitària per a les Ciutats Autònomes de Ceuta i Melilla, poden participar en el desenvolupament de les accions previstes en l'annex I d'este conveni assumint els drets i obligacions que els corresponguen en els termes i les condicions arreplegats en l'annex per mitjà de la subscripció de convenis específics, que han de figurar com a addendes a este Conveni Marc..  
Tercer  
Red.es, entitat pública empresarial adscrita a la Secretaria d'Estat de Telecomunicacions i per a la Societat de la Informació, té encomanada la gestió d'actuacions encaminades a la promoció i al desenvolupament de la Societat de la Informació en tots els àmbits de l'activitat econòmica i social, inclosa la gestió dels fons comunitaris previstos per a estos fins en el Programa operatiu FEDER Societat de la Informació, d'acord amb el que disposa l'article 3 del Reial Decret 164/2002, de 8 de febrer, que aprova l'Estatut de l'entitat pública empresarial Red.es.  
Quart  
Les parts entenen que la utilització de les noves tecnologies és especialment important en l'àmbit sanitari per a millorar el procés assistencial, la prestació de servicis de salut i, en conseqüència, oferir millors servicis als ciutadans, per la qual cosa és necessari estendre'n la utilització de manera que es traslladen com més prompte millor als ciutadans els avantatges que estes tecnologies possibiliten.  
Per a la consecució d'este objectiu, les parts, amb la col·laboració del Ministeri de Sanitat i Consum, entenen que és necessari dur a terme actuacions conjuntes, en el marc establit en el Conveni de Col·laboració, per a definir, desenvolupar i implantar infraestructures, aplicacions informàtiques i ferramentes de gestió en l'àmbit sanitari de la Comunitat Valenciana, amb èmfasi especial en la implantació de la recepta electrònica, la història clínica electrònica i la cita mèdica per Internet, tot això, sobre la base d'un sistema interoperable de targeta sanitària com a sistema d'identificació individual del pacient per a fer possible l'accessibilitat dels ciutadans a les prestacions sanitàries en els servicis sanitaris del Sistema Nacional de Salut des de qualsevol punt del territori nacional.  
Cinqué  
La Comunitat Valenciana ha dut a terme iniciatives diferents i importants per a estendre i implantar l'ús de les noves tecnologies de la informació i comunicació en l'àmbit sanitari, i també per a integrar-se dins del model estructural d'interoperabilitat del Sistema Nacional de Salut. La situació actual en relació amb estes actuacions s'especifica en detall en el document que s'annexa com annex I d'este conveni bilateral, amb el títol Situació de partida.  
Sisé  
Les solucions que les parts acorden posar en marxa a la Comunitat Valenciana, prenent com a punt de partida les solucions adoptades en les iniciatives referides en el punt cinqué anterior, apareixen descrites en el document que s'annexa a este conveni bilateral com a annex II, amb el títol Actuacions de la Comunitat Valenciana i Red.es per a impulsar la sanitat en línia.  
Seté  
Les actuacions que és necessari executar a la Comunitat Valenciana van encaminades a accelerar el desenvolupament de la sanitat en línia i, en concret, a complir una sèrie d'objectius els indicadors dels quals apareixen allistats en el document que s'annexa al conveni bilateral com a annex III, amb el títol Seguiment de les actuacions.  
Huité  
Les parts coincidixen en la necessitat d'unir esforços per a augmentar l'eficàcia dels servicis públics de salut, aprofitant el potencial que oferixen les tecnologies de la informació i comunicació i, alhora, accelerar la convergència amb Europa en este àmbit. En este sentit, les actuacions previstes en este conveni bilateral per al desenvolupament de la sanitat en línia s'emmarquen dins del Pla Avança, a través del qual es pretén, entre altres coses, impulsar la posada a disposició de nous servicis públics en línia més accessibles, eficients i que afavorisquen la millora de la qualitat de vida.  
Per tant, la Comunitat Valenciana i Red.es acorden subscriure este conveni bilateral (en avant, .el conveni bilateral.) a fi de desplegar les actuacions referides en el punt sisé anterior, d'acord amb les clàusules següents.  
Clàusules  
Primera. Objecte del conveni  
L'objecte d'este conveni bilateral és l'execució a la Comunitat Valenciana de les actuacions del Pla Avança en el Sistema Nacional de Salut, d'acord amb el Conveni Marc de Col·laboració subscrit el 4 d'octubre de 2005 entre el Ministeri de Sanitat i Consum, el Ministeri d'Indústria, Turisme i Comerç i l'Entitat Pública Empresarial Red.es, per a aconseguir l'ús efectiu de les noves tecnologies en l'àmbit sanitari de la comunitat autònoma.  
En particular, este conveni bilateral servix per a instrumentalitzar l'execució a la Comunitat Valenciana de les actuacions dirigides al desenvolupament de la sanitat en línia (e-Sanitat) previstes en el Conveni Marc de Col·laboració i la realització del qual correspon a Red.es i a la comunitat autònoma esmentada.  
En este context, este conveni preveu el desplegament i l'execució d'actuacions encaminades a millorar el procés assistencial i la prestació de servicis de salut, per mitjà de la informatització dels centres sanitaris i les oficines de farmàcia, la prescripció i dispensació electrònica de la recepta, la implantació de la cita mèdica per Internet, la informatització gradual de la història clínica i la posada en marxa de projectes de telemedicina; tot això sobre la base d'un sistema interoperable de targeta sanitària com a sistema d'identificació individual del pacient per a fer possible l'accessibilitat dels ciutadans a les prestacions sanitàries en els servicis sanitaris del Sistema Nacional de Salut des de qualsevol punt del territori nacional.  
Estes actuacions es duran a terme amb la col·laboració del Ministeri de Sanitat i Consum i dins del model estructural d'interoperabilitat del Sistema Nacional de Salut, a fi de possibilitar la interconnexió dels nodes dels servicis telemàtics conjunts del Sistema Nacional de Salut amb el sistema del servici de salut valencià.  
Segona. Actuacions per a impulsar la sanitat en línia (e-Sanitat)  
La Comunitat Valenciana i Red.es, en col·laboració amb el Ministeri de Sanitat i Consum, es comprometen a dur a terme de forma coordinada les actuacions descrites en l'annex II per a impulsar la sanitat en línia (e-Sanitat), d'acord amb la distribució de responsabilitats que s'hi establix.  
La comissió de seguiment prevista en la clàusula novena acordarà l'abast i el detall de cada actuació, atenent la situació de partida descrita en l'annex I.  
Per a això, la Comunitat Valenciana ha de proporcionar a la comissió de seguiment prevista en la clàusula novena la informació quantitativa i qualitativa requerida en l'annex I, i també totes les dades que, segons el parer de la comissió de seguiment, puguen resultar rellevants per a descriure amb detall l'estadi de desenvolupament dels servicis objecte d'este conveni bilateral, el grau d'avanç en què es troba el procés d'informatització dels centres sanitaris i les oficines de farmàcia i també el nivell d'interoperabilitat dels sistemes d'informació del servici de salut valencià amb el Sistema Nacional de Salut.  
Tercera. Llançament i desplegament de servicis sanitaris en línia  
Amb l'objectiu d'incrementar l'impacte de les actuacions i sobre la base de l'experiència de la Comunitat Valenciana en el desenvolupament de nous servicis sanitaris en línia, s'afavorirà en particular el llançament i el desplegament massiu de servicis dins de l'esquema d'actuacions del Conveni Marc de Col·laboració. En concret, es consideraran els servicis la interoperabilitat dels quals amb desenvolupaments d'altres administracions competents, la viabilitat tècnica i econòmica, i també els avantatges derivats per als ciutadans, hagen sigut validats a través de projectes pilot realitzats en l'àmbit territorial de la comunitat autònoma esmentada.  
Quarta. Col·laboració entre administracions públiques  
La participació de la Comunitat Valenciana en el Conveni Marc comporta la posada en marxa simultàniament de mesures semblants, dirigides al desenvolupament de la sanitat en línia, en la resta de les comunitats autònomes. A fi de contribuir a aprofitar les sinergies generades, es fomentarà la col·laboració entre els sistemes de salut de les comunitats autònomes, el Ministeri de Sanitat i Consum i Red.es, a través de les vies adequats, i també la difusió de les pràctiques millors i l'intercanvi d'experiències entre els agents.  
En este context, a fi d'incrementar l'impacte de les actuacions en termes de ciutadans beneficiats, s'afavorirà principalment el pas de les experiències pilot existents en algun dels àmbits rellevants d'este conveni cap a la fase de servicis plenament operatius, i la consegüent posada a disposició del conjunt de ciutadans.  
Cinquena. Seguiment de les actuacions  
La Comunitat Valenciana, el Ministeri de Sanitat i Consum i Red.es exerciran activitats de seguiment que permeten dibuixar una imatge fidel de l'estat d'implantació de les tecnologies de la informació i comunicació en el Sistema Nacional de Salut duent a terme els estudis quantitatius i qualitatius necessaris per a obtindre la informació esmentada.  
Com a primera fase de realització d'estos estudis, la Comunitat Valenciana proporcionarà les dades de partida previstes en l'annex I i farà els mesuraments necessaris per al càlcul dels indicadors compresos en l'annex III d'este conveni. La Comunitat Valenciana actualitzarà els indicadors de l'annex III de forma periòdica de la forma i en els terminis que establisca la comissió de seguiment descrita en la clàusula novena d'este conveni bilateral. Mitjançant un acord de la comissió de seguiment, les parts poden establir indicadors de seguiment addicionals que resulten adequats per a mesurar l'impacte de les actuacions.  
La Comunitat Valenciana també prestarà la col·laboració i la informació necessàries per a la realització de les accions que es mamprenguen per a fer un seguiment exhaustiu de l'execució i l'impacte de les actuacions dutes a terme com a execució del conveni bilateral, com ara enquestes, visites als centres beneficiaris, ferramentes d'avaluació i seguiment, etc.  
Sisena. Inversions  
1. La inversió total que s'ha de fer a la Comunitat Valenciana en les actuacions objecte d'este conveni bilateral és de vint-i-sis milions quatre-cents dotze mil nou-cents quinze euros (81.993.198 €).  
2. Red.es invertirà un import de quinze milions huit-cents quaranta-set mil set-cents quaranta-nou euros (24.658.085 €) per a les actuacions indicades en la clàusula segona i descrites en l'annex II d'este conveni bilateral. D'esta quantitat, Red.es en dedicarà un import de dos milions sis-cents vint-i-nou mil tres-cents seixanta-huit euros (2.629.368 €) per a actuacions específiques en la infraestructura comuna del Sistema Nacional de Salut, i dos-cents vint mil huit-cents seixanta-sis euros (220.866 €) per a les actuacions de seguiment a què es referix la clàusula cinquena.  
3. Per la seua banda, la Comunitat Valenciana invertirà un import de deu milions cinc-cents seixanta-cinc mil cent seixanta-sis euros (26.677.118 €) per a dur a terme les actuacions indicades en la clàusula segona i descrites en l'annex II d'este conveni bilateral. Este import es correspondrà amb adjudicacions de contractes ja realitzades o en via d'adjudicació, les quals ja tenen la reserva de crèdit corresponent feta, la qual cosa no comporta cap modificació ni increment pressupostari, ni nous compromisos de despesa.  
4. Amb l'objectiu d'accelerar la consecució dels objectius d'este conveni, Red.es avançarà un 75% de la inversió que li correspon, exclòs l'import destinat a les actuacions en la infraestructura comuna del Sistema Nacional de Salut. Red.es no invertirà un percentatge superior al 75% de la quantitat esmentada fins que la Comunitat Valenciana no certifique almenys un 50% de la inversió, d'acord amb els mecanismes previstos per la comissió de seguiment, i, a més, es verifique que les accions d'ambdues parts fins eixe moment han tingut un impacte significatiu en un percentatge substancial de la població. A fi de verificar-ho, les parts presentaran a la comissió de seguiment del programa un balanç de les actuacions i també de l'impacte en els indicadors de seguiment previstos en l'annex III.  
5. En cap cas Red.es farà la totalitat de la inversió prevista en esta clàusula si la Comunitat Valenciana prèviament no ha fet la totalitat de la inversió establida en l'apartat 6.3.  
Setena. Certificació de l'obligació d'inversió per part de la comunitat autònoma  
A fi de complir l'obligació d'inversió prevista en l'apartat 6.3 de la clàusula sisena, es computarà com a inversió realitzada per la comunitat autònoma únicament l'import de les obligacions de contingut econòmic que complisquen els requisits següents:  
a. S'han de reconéixer a càrrec del seu pressupost o, si és el cas, del d'un Organisme Públic o d'una societat participada per la comunitat autònoma.  
b. Han de tindre per causa béns o servicis inclosos en este conveni bilateral.  
c. La data de reconeixement de l'obligació ha de ser posterior a la data de la signatura d'este conveni bilateral.  
La Comunitat Valenciana justificarà la inversió feta per mitjà d'una certificació emesa i signada per les persones que assenyale la comissió de seguiment descrita en la clàusula novena. La comunitat autònoma emetrà les certificacions amb la periodicitat que determine la comissió de seguiment.  
La comissió de seguiment acordarà els instruments destinats a certificar la prestació efectiva de les actuacions objecte d'este conveni bilateral de col·laboració.  
Huitena. Compliment de requisits tècnics i transmissió de la propietat  
La Comunitat Valenciana garantix a Red.es que els centres sanitaris que es beneficien de les actuacions complixen els requisits tècnics necessaris perquè els béns i servicis proporcionats per l'entitat resulten immediatament operatius.  
La propietat de tot l'equipament i, si és el cas, del programari subministrat per Red.es, en compliment de l'obligació d'inversió prevista en l'apartat 6.2 de la clàusula sisena, s'entendrà transmesa a la Comunitat Valenciana en el moment en què els actius esmentats siguen posats a disposició dels centres de prescripció o dispensació beneficiaris o, si és el cas, en el moment en què estos actius siguen posats a disposició de la comunitat autònoma al lloc que assenyale per a això.  
En tots els casos este equipament serà destinat als fins previstos en este conveni bilateral.  
Novena. Comissió de seguiment d'este conveni bilateral  
S'establix una comissió de seguiment d'este conveni bilateral, constituïda per dos representants de la comunitat autònoma, un representant de Red.es i un representant del Ministeri de Sanitat i Consum.  
La presidència de la comissió de seguiment tindrà caràcter rotatori. Correspondrà a Red.es designar-ne el secretari, que actuarà amb veu però sense vot.  
A la comissió de seguiment poden assistir convidats per cada una de les parts, que actuaran amb veu però sense vot.  
A més de les funcions previstes en este conveni bilateral, la comissió de seguiment resoldrà els problemes d'interpretació i compliment que se'n deriven, i també podrà modificar les actuacions previstes, després del consentiment de les parts i sempre que les modificacions no comporten una alteració substancial de l'objecte d'este conveni bilateral i del conveni marc de col·laboració.  
La comissió de seguiment es reunirà com a mínim dues vegades a l'any i sempre que ho sol·licite algun dels membres que la componen.  
Desena. Naturalesa d'este conveni bilateral  
Este conveni bilateral és dels previstos en l'article 3.1.d del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
Onze. Vigència d'este conveni bilateral  
Este conveni bilateral produix efecte des del moment de la signatura, i té vigència fins al 31 de desembre de 2007. Pot prorrogar-se de forma expressa a partir d'eixe moment per períodes anuals successius si no han acabat les actuacions que són objecte de l'acord.  
I, com a mostra de conformitat, les parts signen este conveni bilateral, en doble exemplar i per a una sola cosa, al lloc i en la data indicats al principi.  
El director gerent de l'Agència Valenciana de Salut: Manuel Cervera Taulet  
El president de l'entitat pública empresarial Red.es: Francisco Ros Perán  
Annex I  
Punt de partida  
Este annex arreplega en detall la situació en què es troba la integració de les tecnologies de la informació i comunicació en el sistema de salut de la Comunitat Valenciana quant a dades generals, equipament dels centres prescriptors i dispensadors, servicis de suport i manteniment de les infraestructures, connectivitat, disponibilitat i utilització de servicis públics en línia, grau d'interoperabilitat amb el Sistema Nacional de Salut, estat de desenvolupament o implantació de la recepta electrònica, cita per Internet i història clínica electrònica i també el nivell de formació dels professionals que presten servicis assistencials i les actuacions que es facen per a difondre entre la població l'accés a estos servicis.  
En l'annex s'incorporaran les dades següents:  
a) Dades generals del sistema sanitari de la comunitat autònoma desagregades per nivell assistencial (Atenció Primària, Atenció Especialitzada i hospitals), i també del sistema de dispensació.  
b) Descripció de les iniciatives i els programes fets i en curs, en relació amb l'àmbit d'actuació d'este conveni bilateral (s'inclouran dades econòmiques, impacte de les actuacions en la població, agents implicats, etc.)  
c) Una valoració qualitativa de la situació actual quant a disposició d'aplicatius en els centres d'Atenció Primària, Atenció Especialitzada i hospitals, i també el grau d'interoperabilitat, implantació de la recepta electrònica, cita prèvia per Internet i història clínica electrònica, grau d'interoperabilitat amb el Sistema Nacional de Salut, servicis de suport i manteniment de l'equipament instal·lat en els centres sanitaris, assessorament i formació dels professionals que presten servicis assistencials, actuacions de difusió entre la població i actuacions de seguiment i avaluació.  
d) Dades quantitatives desagregades per diferents criteris sobre la situació en matèria d'equipament i connectivitat en els centres sanitaris, servicis públics online, registre de les històries clíniques en suport electrònic, comunicació d'històries clíniques entre centres de distint nivell assistencial i cita prèvia per Internet.  
1. Centres d'Atenció Primària principals (centres de salut amb equip d'atenció primària o consultoris urbans de model tradicional). S'inclouen també, si és el cas, centres o consultoris perifèrics d'un centre de salut (urbans o rurals), amb suport administratiu, que siguen semblants al centre principal.  
2. La resta de consultoris rurals, entesos com a locals de consulta sense estructura administrativa.  
3. S'assumix que la població assignada a hospitals i centres d'especialitats és el total de la població adscrita (protegida) en la comunitat autònoma i coincidix amb la suma per modalitat de centre d'atenció primària. Si no és correcta esta apreciació, s'ha d'especificar en l'apartat .Comentaris..  
(1) Amb sistemes capaços d'interoperar: la dada de farmàcies que puguen interoperar és relativa; moltes farmàcies tenen encara xarxes coaxials i sistemes operatius Windows 98, les connexions a Internet moltes vegades són fora de la xarxa del programa de dispensació amb ordinadors separats per por a virus o accessos incontrolats. Estes connexions a Internet són la majoria de les vegades a través de routers o mòdems que posen els proveïdors de servicis d'Internet amb configuracions bàsiques.  
1. Qualsevol lloc clínic, administratiu o de gestió en general que estiga informatitzat o siga necessari informatitzar en el marc del projecte.  
2. S'entenen els llocs com a unitats de treball, independentment dels professionals de titulació igual o diferent que hi treballen.  
Annex II  
Actuacions de la Comunitat Valenciana i Red.es   
per a impulsar la sanitat en línia  
1. Recepta electrònica  
La recepta electrònica és un dels projectes considerats clau per a impulsar l'ús de les noves tecnologies en el sistema sanitari. Amb la recepta electrònica s'alliberarà el metge de fer actes administratius simples d'ompliment de receptes per a la continuació de tractaments que, segons el seu criteri, no requerixen revisió. D'esta manera, es perseguix poder prescriure en un sol acte i recepta tots els medicaments que estime necessaris per al seu pacient i en la quantitat que els necessite per a complir la pauta i duració del tractament, quelcom que és especialment important per als pacients crònics. De la mateixa manera, els ciutadans poden obtindre els medicaments que necessiten en les xarxes de farmàcia del Sistema Nacional de Salut, independentment de la comunitat autònoma en què s'haja rebut la prescripció. Finalment, la recepta electrònica serà molt útil per a fomentar l'ús racional dels medicaments, millorar el compliment terapèutic, combatre la venda de fàrmacs sense recepta i evitar fraus, i millorar la informació sobre el consum i la despesa farmacèutica.  
Per això, la Comunitat Valenciana i Red.es, en col·laboració estreta amb el Ministeri de Sanitat i Consum, impulsaran les accions oportunes encaminades a millorar la qualitat del procés assistencial a través de la implantació de la recepta electrònica en els centres sanitaris, que integren el sistema de prescripció, i també en les oficines de farmàcia, que componen el sistema de dispensació. A fi de garantir la interoperabilitat dels sistemes, es definiran els estàndards de dades i comunicacions que permeten la connexió i la compatibilitat de la informació entre les comunitats autònomes.  
Actuacions que ha de fer la Comunitat Valenciana  
A fi que el 100% dels metges que prescriuen disposen del sistema, la Comunitat Valenciana durà a terme les actuacions següents en els centres sanitaris:  
. Implantar el sistema de prescripció en els centres sanitaris i integrar-lo en els sistemes globals d'ajuda al diagnòstic i història clínica electrònica i també amb els aplicatius d'atenció primària i d'atenció especialitzada.  
. Incorporar mòduls d'interoperabilitat i compatibilitat de targetes a les aplicacions que utilitzen la targeta com a sistema d'identificació.  
. Possibilitar la vinculació a un codi identificatiu personal i unívoc a fi que la informació sanitària puga estar accessible per a l'atenció clínica que puga dispensar-se igualment des de qualsevol punt del sistema.  
En el sistema de dispensació, la Comunitat Valenciana impulsarà, a través de les vies apropiades, les actuacions següents:  
. Promoure la implantació del sistema de dispensació en les oficines de farmàcia i també la integració amb els aplicatius que hi ha, com ara sistemes de facturació, comptabilitat i gestió.  
. Possibilitar la integració efectiva del sistema de dispensació amb el sistema de prescripció.  
Finalment, en col·laboració estreta amb el Ministeri de Sanitat i Consum i la resta dels servicis de salut autonòmics, la Comunitat Valenciana posarà en marxa les accions requerides per a facilitar la interoperabilitat de la seua recepta electrònica amb la infraestructura comuna del Sistema Nacional de Salut, per mitjà de l'intercanvi de les dades de la recepta amb l'objectiu de fer accessible la informació esmentada des de les oficines de farmàcia d'una altra comunitat autònoma.  
En el moment de la dispensació, i de forma automàtica, el servici de salut de la Comunitat Valenciana enviarà, per mitjà de la seua connexió amb els servicis web del Sistema Nacional de Salut, els missatges de dades de dispensació a la base de dades d'informació agregada de consum farmacèutic del node central del Sistema Nacional de Salut.  
Actuacions que han de fer de forma coordinada ambdues parts  
En els centres sanitaris, Red.es i la Comunitat Valenciana duran a terme de forma coordinada les actuacions següents:  
. Instal·lar o, si cal, adaptar el maquinari i el programari base dels sistemes de bases de dades, servidors d'aplicacions i web.  
. Dotar els centres sanitaris d'estacions de treball i xarxes d'àrea local.  
. Posar a disposició dels centres sanitaris servicis d'autenticació i signatura digital.  
. Instal·lar servicis de telecomunicacions i de seguretat per a garantir que tots els professionals sanitaris estiguen connectats al sistema.  
Respecte al sistema de dispensació, Red.es i la Comunitat Valenciana col·laboraran per a impulsar, a través de les vies apropiades, les actuacions següents:  
. Afavorir la instal·lació o, si cal, l'adaptació del maquinari i programari base dels sistemes de les oficines de farmàcia. Estos sistemes han de permetre la interoperabilitat amb els mòduls de servicis web de dispensació instal·lats en les farmàcies i han d'incloure sistemes d'autenticació i signatura electrònica.  
. Impulsar la dotació a les oficines de farmàcia de la infraestructura de comunicacions necessària per a facilitar l'accés al sistema que emmagatzemarà les dades de les receptes.  
. Fomentar l'ús de sistemes d'autenticació que permeten als professionals iniciar i tramitar el procés de dispensació amb les garanties adequades.  
2. Cita mèdica per Internet i entre centres sanitaris  
La possibilitat de concertar les cites a través d'Internet, i des del propi domicili, contribuirà a agilitzar substancialment la petició de cites i a reduir el nombre de desplaçaments dels pacients als centres sanitaris. La implantació d'un sistema de cita mèdica per Internet i entre els centres sanitaris permetrà als pacients concertar les cites a través d'Internet amb els metges de família i pediatres, als metges fer una planificació més eficient de les consultes i, en general, contribuirà a incrementar l'eficiència en la gestió dels recursos sanitaris.  
Les parts impulsaran les accions oportunes encaminades a la implantació del sistema de cita mèdica per Internet, de manera que els pacients puguen concertar les cites amb els metges de capçalera i especialistes accedint a través d'Internet a l'agenda dels professionals i seleccionant la data i l'hora en què acudiran al centre de salut. També es faran les actuacions necessàries per a implantar la cita electrònica entre centres sanitaris pertanyents a diferents nivells assistencials.  
Actuacions que ha de fer la Comunitat Valenciana  
La Comunitat Valenciana contribuirà a la implantació del sistema de cita mèdica per Internet a través de les actuacions següents:  
. Substituir progressivament els procediments manuals o semiautomàtics de citació per programes avançats de gestió de l'accés als servicis que posen a disposició dels ciutadans diferents canals de comunicació amb les estructures sanitàries.  
. Implantar o estendre la gestió telemàtica de cites en els centres de salut integrant esta nova funcionalitat en els aplicatius d'Atenció Primària, de manera que els pacients puguen obtindre la seua cita des de qualsevol punt d'accés a la xarxa.  
. Usar un vincle que identifique cada persona de manera unívoca, a través del sistema de targeta sanitària individual.  
. Integrar les funcionalitats de citació entre nivells assistencials i l'intercanvi d'informació clínica en els propis aplicatius d'Atenció Primària i d'Atenció Especialitzada, amb l'objectiu de possibilitar la concertació de cites electròniques entre centres sanitaris.  
Actuacions que han de fer de forma coordinada ambdues parts  
A fi de possibilitar la implantació de la cita electrònica entre els nivells assistencials, Red.es i la Comunitat Valenciana posaran en marxa de manera coordinada actuacions destinades a interconnectar els centres d'Atenció Primària i d'Atenció Especialitzada a través de la xarxa corporativa.  
3. Targeta sanitària  
La població protegida disposa d'una targeta sanitària, expedida pel servici de salut de la comunitat autònoma. L'objectiu és impulsar decididament que totes estes targetes siguen compatibles entre si, garantint d'esta manera la interoperabilitat entre totes, i que totes les comunitats autònomes compartisquen esta informació a través de la base de dades comuna del Sistema Nacional de Salut.  
D'esta manera, la targeta sanitària, a més de garantir la identitat inequívoca de cada ciutadà dins del Sistema Nacional de Salut, serà la clau que permeta, sota les normes legals de confidencialitat i seguretat, accedir a la informació clínica de cada pacient que es definisca com a rellevant per a atendre'l en qualsevol punt del sistema.  
Amb l'objectiu d'aconseguir la identificació inequívoca i normalitzada de cada usuari i les seues condicions d'accés a les prestacions en tot el Sistema Nacional de Salut, facilitant amb això la mobilitat dels ciutadans dins del sistema, la Comunitat Valenciana fomentarà la incorporació de la lectura automàtica de la targeta sanitària a la informatització de tots els processos de l'activitat assistencial i en tots els llocs possibles, i la interoperabilitat entre els models actuals de targeta.  
Actuacions que ha de fer la Comunitat Valenciana  
A fi d'afavorir l'exercici ordenat del dret a l'assistència sanitària, facilitar la mobilitat geogràfica dels pacients i permetre una evolució tècnica harmonitzada de la targeta sanitària individual en el conjunt del territori nacional, la Comunitat Valenciana ha de fer, en col·laboració estreta amb el Ministeri de Sanitat i Consum, les actuacions següents:  
. Incorporar-se al sistema d'informació sobre població protegida del Sistema Nacional de Salut i mantindre i col·laborar en el desenvolupament del sistema, que permet l'intercanvi permanent entre administracions sanitàries competents, sincronitzant les seues bases de dades amb la base de dades de la targeta del Sistema Nacional de Salut per mitjà dels servicis web del Sistema Nacional de Salut i que implica:  
. L'assignació per part del Ministeri de Sanitat i Consum a cada ciutadà del Codi d'Identificació Personal del Sistema Nacional de Salut (CIP-SNS), la qual cosa es farà en el moment de la inclusió en la Base de Dades de Població Protegida pel Sistema Nacional de Salut. Este codi tindrà caràcter irrepetible i serà únic al llarg de la vida de cada persona, independentment de l'administració sanitària competent en la seua atenció sanitària en cada moment.  
. El CIP-SNS actuarà com a clau de vinculació dels diferents codis d'identificació personal autonòmics que cada persona puga tindre assignat al llarg de la seua vida i facilitarà la recerca de la informació sanitària d'un pacient que puga trobar-se dispersa en el Sistema Nacional de Salut, a fi que puga ser localitzada i consultada, sempre que això siga una millora de l'atenció sanitària i amb les condicions que legalment estiguen establides.  
. El compromís de la comunitat autònoma de mantindre permanentment actualitzada, respecte a la població que té assignada, la base de dades de població protegida del Sistema Nacional de Salut, exercint en exclusiva les competències d'inclusió en de les persones protegides en el seu àmbit territorial, i també de la modificació de les dades.  
. La participació de la comunitat autònoma en la gestió conjunta de la població protegida en el Sistema Nacional de Salut, tant per a millorar el procediment d'altes i baixes d'usuaris adscrits als servicis de salut com per a facilitar l'accés dels ciutadans als servicis sanitaris i la mobilitat entre les comunitats autònomes.  
. La col·laboració de la comunitat autònoma en la coherència de les dades d'assegurament dels ciutadans en el conjunt del Sistema Nacional de Salut, a evitar situacions de desigualtat per duplicitats irregulars en la cobertura sanitària i en l'obtenció de la major rendibilitat possible en els encreuaments de dades entre els diferents fitxers oficials necessaris per al manteniment correcte de la Base de Dades de Població Protegida del Sistema Nacional de Salut.  
. La participació en la millora contínua i el progrés del pla d'explotació estadística de la Base de Dades de Població Protegida del Sistema Nacional de Salut, que serà acordada pel Consell Interterritorial del Sistema Nacional de Salut, com establix el Reial Decret 183/2004, de manera que la informació obtinguda cobrisca les necessitats de les administracions sanitàries implicades.  
. Estendre l'accés a la Base de Dades de Població Protegida del Sistema Nacional de Salut a tots els centres assistencials de la comunitat autònoma.  
. Incorporar mòduls d'interoperabilitat i compatibilitat de targetes a aplicacions que utilitzen la targeta com a sistema d'identificació, d'acord amb el que establix el Reial Decret 183/2004, que determina que el Ministeri de Sanitat i Consum, d'acord amb les comunitats autònomes i la resta d'administracions públiques competents, establirà els requisits i els estàndards necessaris sobre els dispositius que les targetes incorporen per a emmagatzemar la informació bàsica, i les aplicacions que les tracten permeten que la lectura i comprovació de les dades siga tècnicament possible en tot el territori de l'Estat. L'evolució de la targeta sanitària individual cap a models tecnològics diferents del de lectura de banda es farà tenint en compte esta disposició legal, que promou la possibilitat d'utilització de les targetes sanitàries individuals en tot el Sistema Nacional de Salut.  
4. Història clínica electrònica  
A fi de millorar la qualitat de l'assistència als ciutadans i de facilitar el treball dels professionals sanitaris s'implantarà amb caràcter generalitzat a la Comunitat Valenciana la història clínica electrònica.  
Per a la implantació i el desenvolupament de la història clínica electrònica, la Comunitat Valenciana durà a terme les següents actuacions per a l'expansió dins de l'àmbit de la comunitat autònoma i per a la interoperabilitat en el Sistema Nacional de Salut.  
Actuacions que ha de fer la Comunitat Valenciana  
La comunitat autònoma impulsarà la posada en marxa de les accions oportunes per a avançar cap al desplegament d'una història clínica electrònica que integre tota la informació administrativa i clínica rellevant per al professional sanitari. En particular, durà a terme les actuacions següents:  
. Instal·lar, en uns casos, i adaptar, en altres, el maquinari i el programari base dels sistemes de bases de dades, servidors d'intercanvi, servidors d'aplicacions i web i servicis d'autentificació i signatura digital, estacions de treball i xarxes d'àrea local.  
. Facilitar la interoperabilitat de la història clínica amb la infraestructura comuna del Sistema Nacional de Salut per mitjà de l'intercanvi de les referències d'històries clíniques associades a la targeta sanitària individual i la condició d'accés. A partir de les interconnexions entre comunitats autònomes en la infraestructura comuna esmentada, es crearà una base de dades en què s'enregistraran les referències d'històries clíniques. A fi de facilitar la interoperabilitat, han de dur-se a terme les actuacions següents:  
. Incorporar mòduls d'interoperabilitat i compatibilitat de targetes a les aplicacions de la història clínica electrònica.  
. Possibilitar la vinculació amb el codi personal del Sistema Nacional de Salut a fi que la informació sanitària puga estar accessible per a l'atenció clínica que puga dispensar-se en qualsevol punt del sistema.  
. Incorporar els elements de normalització necessaris per a la comunicació clínica efectiva, segons els criteris que s'acorden i incorporar la interfície de comunicació que es definisca en el si del Sistema Nacional de Salut.   
5. Telemedicina  
Tant l'equipament informàtic com les xarxes de comunicacions de banda ampla instal·lades en el marc d'este conveni bilateral en els centres sanitaris facilitaran la realització de projectes de telemedicina.  
A través del Pla Estratègic de la Comunitat Valenciana, s'impulsarà la posada en marxa de projectes dirigits a implantar sistemes d'assistència remota, teleconsulta i telediagnòstic. Per a això, podrà comptar amb els servicis que, amb este fi, posarà a la seua disposició Red.es.  
6. Infraestructura del Sistema Nacional de Salut i xarxes de comunicacions  
Red.es farà, en coordinació estreta amb el Ministeri de Sanitat i Consum, totes les actuacions necessàries per a garantir la seguretat, la disponibilitat i la interoperabilitat dels servicis oferits en els punts anteriors en el conjunt del Sistema Nacional de Salut. Estes actuacions es faran en coordinació estreta amb la Comunitat Valenciana i amb la resta de les comunitats autònomes.  
Addicionalment, la Comunitat Valenciana i Red.es faran les accions oportunes encaminades a garantir la interconnexió i la interoperabilitat de les aplicacions del procés assistencial dins del Sistema Nacional de Salut.  
Actuacions que han de fer de forma coordinada ambdues parts  
En relació amb este punt, Red.es i la Comunitat Valenciana duran a terme de forma coordinada les actuacions següents:  
. Desplegar i mantindre la connexió de la xarxa del sistema de salut de la Comunitat Valenciana amb la xarxa del Sistema Nacional de Salut.  
. Donar suport al desplegament de xarxes de comunicacions d'altes prestacions en l'àmbit del servici de salut de la Comunitat Valenciana.  
. Garantir que els centres sanitaris disposen de la infraestructura adequada per a poder implantar de forma eficient els nous servicis posats a la seua disposició.  
. Impulsar el reforçament i l'ampliació del servidor d'intercanvi per a poder fer les transaccions amb el node central del Sistema Nacional de Salut derivades de la sincronització de la targeta, la recepta electrònica i la història clínica.  
. Promoure la modificació o, si cal, l'ampliació de les aplicacions de la targeta, la recepta i la història clínica per a desplegar els mòduls d'interoperabilitat i sincronització amb les bases de dades del node central del Sistema Nacional de Salut, connectant-les amb el servidor d'intercanvi.  
7. Seguretat  
Es vetlarà especialment per garantir la seguretat de la informació gestionada en el marc dels servicis exposats en els punts anteriors. Per a això, es tindrà una consideració especial tant amb els processos de treball relacionats amb la gestió de la informació com amb les ferramentes i les tecnologies utilitzades per a proporcionar-los, i es proporcionaran els mecanismes necessaris que garantisquen la confidencialitat i el bon ús de les dades.  
8. Suport i manteniment  
La Comunitat Valenciana farà les actuacions necessàries per a assegurar el grau de suport i el manteniment adequats que permeten aconseguir un nivell òptim de rendiment de la infraestructura instal·lada en els centres sanitaris en el marc d'este conveni bilateral. Per a això, la comunitat autònoma podrà fer estes activitats directament o fent ús dels servicis de CAU (Centre d'Atenció a Usuaris), COM (Centre d'Operacions i Manteniment) i manteniment in situ que Red.es posa a la seua disposició.  
9. Sistemes de formació a distància dels professionals  
La Comunitat Valenciana durà a terme actuacions dirigides a fomentar la capacitació dels professionals de la salut a fi de véncer possibles resistències al canvi i ajudar-los a integrar gradualment en la labor assistencial l'ús de les noves ferramentes posades a la seua disposició.  
Les actuacions aniran dirigides a formar en l'ús de les tecnologies de la comunicació i informació els professionals involucrats en el procés assistencial a través de cursos de formació de caràcter continuat i basats principalment en els nous entorns formatius que oferixen les ferramentes d'aprenentatge en línia.  
Annex III  
Seguiment de les actuacions  
Este annex té com a objecte contribuir al seguiment de les actuacions establides, amb l'objectiu de tindre informació que permeta valorar l'abast i els beneficis socials aconseguits pel projecte.  
S'ha de proporcionar una sèrie d'indicadors bàsics en les àrees d'actuació i s'ha de reflectir el seu valor objectiu abans de l'inici del projecte i quan acabe. Estos indicadors permeten tindre una ferramenta de seguiment de l'evolució del projecte.  
La llista d'indicadors proposada a continuació, i també el valor objectiu fixat, podran ser modificats en la comissió de seguiment segons la situació de partida i la naturalesa de les actuacions finalment planificades d'acord amb el pressupost disponible.